שלום ארוש

הרב שלום ארוש (נולד בכ' בניסן ה'תשי"ב, 15 באפריל 1952) הוא רב ישראלי, מראשי רבני חסידות ברסלב בישראל, ראש מוסדות "חוט של חסד" לחוזרים בתשובה.

הרב מדגיש באופן קבוע בשיעוריו את חשיבות האמונה והשמחה, שעליה בנויה חסידות ברסלב.

ביוגרפיה
ארוש נולד וגדל בעיר בני מלאל שבמרוקו. בצעירותו למד בחב"ד במרוקו. בגיל שלוש עשרה עלה עם משפחתו לישראל והתגורר בפתח תקווה. בישראל חזר בשאלה. את שירותו הצבאי עשה כחובש קרבי ביחידת הפינוי בהיטס ירפ"א 386 בחיל האוויר, שמאוחר יותר צורפה ליחידה 669.

למד ראיית חשבון באוניברסיטת תל אביב ובגיל 23 חזר בתשובה בעקבות מותם של כמה מחבריו ליחידה בהתרסקות ההרקולס בג'בל חלאל בדרך לפעולה מבצעית. בין היתר עמד בקשר עם הרב יצחק גינזבורג. בהמשך למד בישיבת שובו בנים והתקרב לחסידות ברסלב. עבר לבני ברק והפך לאחד מתלמידיו הקרובים של הרב אליעזר ברלנד ששלח אותו ללמוד בישיבת דבר ירושלים אצל הרב יואל שוורץ. באותה תקופה למד גם אצל הרבנים משה ובר, לוי יצחק בנדר ושמואל שפירא.

מרבותיו היה הרב יהודה זאב ליבוביץ. בשנת 1985 הקים בברכת הרב ברלנד את מוסדות "חוט של חסד". עם תלמידיו נמנה השחקן והזמר שולי רנד.

הרב ארוש עוסק בשיעורים לחוזרים בתשובה ובשיחות במקומות שונים בארץ. הוא מכונה בפי תלמידיו "שר החיוך", עקב מנהגו לשלב הומור בשיעוריו ובפרט להתחיל כמעט כל שיעור בבדיחה. הרב ארוש מגיש תוכניות רדיו שבועית בשיתוף מאזינים בגלי ישראל וברשת מורשת, יחד עם אשתו.

מדי שבוע עולה ליוטיוב תוכנית שאלות ותשובות עם הזמר יאיר אלייצור, בה ניתן לשאול אותו שאלות.

הרב ארוש השתתף בקליפים של תלמידו אלייצור וכמו כן שימש דמות מתווכת באיחוד משפחות בתוכנית הדוקו-ריאליטי עוד ניפגש.

בשנת 2014 הוציא את הספר "גן האמונה העולמי", לימוד אמונה לאומות העולם, עם הלכות שבע מצוות בני נח. הספר הפך לרב מכר עולמי ותורגם לשפות רבות: רוסית, ספרדית, פורטגזית, אנגלית, איטלקית, פרסית ועוד.

ביוני 2024 הוציא תלמידו הזמר אלייצור, את השיר 'תמיד אוהב אותי', כשאת המילים לשיר כתב הרב ארוש. בהמשך בחודש ספטמבר של אותה שנה, הוציא הזמר ששון שאולוב גרסת כיסוי חדשה לשיר שהפכה במהרה ללהיט המושמע בכל המגזרים בישראל, ואף שר אותו יחד עם הרב ארוש על אותה במה. באוקטובר 2024 הוציא הזמר קובי פרץ קאבר מיוחד לשיר, אותו שר יחד עם הרב ארוש. באותו חודש אף הוציא הזמר איציק דדיה קאבר משלו.

חיים אישיים
ב-2014 התחיל לאמץ אורח חיים טבעוני.

ב-2015 נהרגה נכדתו בתאונת דרכים, כשמשפחתה חזרה מהילולת הבבא סאלי.

הרב ארוש מתגורר בירושלים, נשוי למרים ואב לאחד עשר.

בנוסף הרב הוא דודו של עורך הסאונד והווידאו, ערן הראל. שעורך את הפסקולים של חבורת תריג.

מחיבוריו
בגן האמונה – מדריך לאושר וסיפוק בחיים. יצא במהדורה מורחבת בשם "בגן האמונה המבואר", שהודפסה מאות אלפי עותקים ותורגמה לשש שפות.
בגן עדן מקדם – מדריך לאושר בחיי הנישואין
בגן השלום – מדריך שלום בית לגברים
חכמות נשים – מדריך שלום בית לנשים
בגן הגעגועים – פירוש לסיפור "מעשה מאבדת בת מלך" מסיפורי מעשיות משנים קדמוניות של רבי נחמן מברסלב
בגן החכמה – פירוש לסיפור "מעשה מחכם ותם" מסיפורי רבי נחמן
בגן האושר – מדריך לאושר ולפרנסה באמונה
שעריו בתודה – מדריך להודיה להקב"ה
נחמן הקטן – סיפור לילדים על אמונה ותפילה
דוד יפה עיניים  – סיפור לילדים על דוד המלך
ליקוטי מוהר"ן "שלום מלכות" – פירוש על הספר ליקוטי מוהר"ן של רבי נחמן מברסלב
בשדי יער – בגן התפלה וההתבודדות – בנושא ההתבודדות
חינוך באהבה – בגן החינוך – על חינוך ילדים
השם רופאך – בענייני רפואה
גן הדעת – פירושי אמונה לספר בראשית
 בריתי שלום – על ענייני קדושת האדם, משמעותה הרוחנית והגשמית והדרך להשגתה
 אמרתי תודה ונושעתי – מאה ותשעים סיפורי תודה מהחיים, ירושלים תשע"ו
 אור חדש – בגן הכיסופים והרצון – בעניין כח הרצון
א'–ב' של החיים – סיכום תמציתי של כל ספריו לעצות מעשיות לכל שלבי החיים
נפלאות התודה
התודות והנפלאות שלי
בגן האמונה לנוער ולתלמידים – מדריך לאושר וסיפוק בחיים לילדים בני 12 ומעלה ולנערים
קונטרס אהבת ישראל במסירות נפש.

כמו כן מופצים דיסקים וספרים משיעוריו.

לקריאה נוספת
 אליעזר באומגרטן, בין מרוקו לאומן: זהויות עדתיות בחסידויות ברסלב, פעמים 131 (תשעב), 147–178

 קישורים חיצוניים 

 אודות הרב ארוש, באתר Breslev.co.il הישן (דרך Internet Archive)
 "מדברים אמונה", תוכניתו של הרב ארוש בערוץ הידברות
 שיעורי הרב ארוש, להאזנה, באתר ברסלב


 טוני טליה עגיב, "הבנתי שמישהו שומע אותי", באתר הידברות
 דודו כהן, ריאיון עם הרב שלום ארוש בתוכנית "בכיוון אחר", ערוץ הידברות

 שיעורי הרב שלום ארוש, באתר אשובה

 כל הכתבות על הרב שלום ארוש, באתר ערוץ 7


הערות שוליים

קטגוריה:רבני ברסלב
קטגוריה:חוזרים בתשובה
קטגוריה:ישראלים ילידי מרוקו
קטגוריה:ראשי ישיבות לחוזרים בתשובה
קטגוריה:עולים בשנות ה-1960
קטגוריה:תנועת התשובה: פעילים
קטגוריה:רבנים מרוקאים ישראלים
קטגוריה:מחברי ספרי מוסר ומחשבה
קטגוריה:סגל ערוץ הידברות
קטגוריה:טבעונים ישראלים
קטגוריה:קהילת שובו בנים
קטגוריה:תלמידי הרב יצחק גינזבורג
קטגוריה:ישראלים שנולדו ב-1952